**Punkter til presentasjonen av Arbeiderpartiets landbrukspolitiske plattform**

**torsdag 24. april 2014**

4 minutter – etter presentasjon av Knut Storberget og Forbrukerrådet ved Gunstein Instefjord.

* Takk for moglegheiten til å kommentere på Arbeidarpartiet si nye landbrukspolitiske plattform.
* Det er ein positiv grunntone til landbruk i dokumentet og det synes me er bra. Me ønskjer auka satsing på landbruket hos AP velkomen. Det er viktig at Arbeidarpartiet som største opposisjonsparti på Stortinget er oppteken av landbruk og kva for verdiar næringa skapar i heile Noreg.
* Det politiske fleirtalet i Stortinget må finne saman og sørgje for at fleirtalet sin politikk på landbruksområdet vert gjennomført.
* Sidan tida er knapp, rekk eg ikkje å kommentere alle punkter men eg vil framheve nokre punkt i plattforma som Bondelaget har merka seg.
* For å auke norsk matproduksjon slik Stortinget har bede oss om, må vi utnytte areal og beite over heile landet. Auken må skje på norske ressursar, og produksjonen må skje på ein bærekraftig måte, økonomisk og miljømessig. Det må vere lønsamt å vere bonde. Den største utfordringa i dag er å få nytte alle ressursar, ha ein aktiv produksjon over heile landet. Det legg også plattforma opp til.
* Plattforma seier at inntektsutviklinga frå jordbruksoppgjeret i 2013 skal fortsette. Det legg me sjølvsagt merkje til rett før jordbruksoppgjeret 2014 tek til. Me er nøgde med målet og den tydelege ambisjonen som målet inneber. Jordbruksoppgjeret 2013 var eit løft. Det var ikkje alltid vi var like fornøgde med Stoltenberg II, som de sikkert hugsar braut vi forhandlingane i 2012.
* Auka inntekt er avgjerande for å auke matproduksjonen i Noreg. Og det er avgjerande for å auke rekrutteringa til næringa.
* Eit anna punkt eg vil trekkje fram er tollvernet. Plattforma stadfestar at Arbeidarpartiet også i framtida vil jobbe for eit sterkt importvern. Importvernet sikrar forbrukaren norsk mat og norsk matmangfald, og det sikrar eit landbruk over heile landet. KrF og Venstre gjekk også for dette gjennom sine standpunkt om tollvern då landbruksministeren hadde saka oppe før jul. Vi registrerar at desse partia, saman med Sp og SV, utgjer fleirtalet når det kjem til importvernet.
* Næringsmiddelindustrien er den største fastlandsindustrien, men om lag 45 000 arbeidsplassar. Tollvern er òg viktig for næringsmiddelindustrien. Det handlar om å sikre industrien tilgang til norske råvarer. Utan norsk næringsmiddelindustri er det ikkje grunnlag for norsk landbruk og omvendt.
* Plattforma har sett eit aktivt jordvern opp som punkt nummer tre. Eg må seie at Arbeidarpartiets politikk på dette området ikkje har vore langsiktig nok. På jordvern, som i klimapolitikken, er det behov for sterkare verkemiddel og overordna styring. På klima er det omsynet til framtidige generasjonar som er avgjerande, den same logikken gjeld for matproduksjonen.
* Me er glad for at Arbeidarpartiet vil sjå på eventuelle endringar i eigedomslovene samla. Dette er i tråd med framlegg frå Bondelaget i samband med høyringa om priskontrollen.
* Det er positivt at AP vil behalde produksjonsfordelinga, og sikre at korndyrking kan halde fram i dei område som er best egna for det. Produksjonen og strukturen må tilpassast areala – ikkje omvendt.
* Plattforma framhevar verdien av trygg, norsk mat. Der er vi på line. Forbrukar har krav på, og ønskjer, trygg og variert norsk mat som er sporbar.
* Me ser fram til vidare konkretisering av forslag for korleis Arbeidarpartiet skal oppnå måla. Landbrukspolitisk ressursgruppe kan gje viktige bidrag. Norges Bondelag med 60 000 medlemmar kjenner næringa godt. Gjennom gode prosessar veit me kva bøndene vil. Derfor vil me invitere oss sjølv til å kome med innspel til gruppa og Arbeidarpartiet sin vidare arbeid.